32006L0060
L 206/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/60/ЕО НА КОМИСИЯТА
от 7 юли 2006 година
за изменение на приложенията към Директива 90/642/ЕИО на Съвета относно максимално допустимите граници на остатъчни вещества от трифлоксистробин, тиабендазол, абамектин, беномил, карбендазим, тиофанат-метил, миклобутанил, глифосат, триметилсулфониум, фенпропиморф и хлормекат
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/642/ЕИО на Съвета от 27 ноември 1990 г. относно определянето на максимално допустимите граници на остатъчни вещества от пестициди във и върху някои продукти от растителен произход, включително плодове и зеленчуци (1), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (2), и по-специално член 4, параграф 1, буква е) от него,
като има предвид, че:
(1)
Съгласно Директива 91/414/ЕИО разрешенията за продукти за растителна защита за приложение при определени култури са задължение на държавите-членки. Тези разрешения следва да се базират на оценката на въздействието върху здравето на хората и животните и върху околната среда. Елементите, които следва да се вземат под внимание при тази оценка, включват излагането на въздействието на операторите и на страничните наблюдатели и въздействието върху земната, водна и въздушна околна среда, както и въздействието върху хората и животните при консумация на остатъчни вещества в третирани култури.
(2)
Максимално допустимите граници на остатъчни вещества (МДГОВ) отразяват употребата на минимални количества пестициди за постигането на ефективна защита на растенията, прилагани така, че количеството на остатъчни вещества да е възможно най-малкото и приемливо от гледна точка на токсичния им ефект, и по-специално по отношение на определената допустима дневна доза на прием.
(3)
МДГОВ от пестициди, обхванати от Директива 90/642/ЕИО, следва да бъдат постоянно актуализирани и могат да бъдат изменяни, за да бъдат отчетени и нови или променени видове употреба. В Комисията е постъпила информация за нови или променени видове употреба, които ще доведат до промени в количествата на остатъчни вещества от трифлоксистробин, тиабендазол, абамектин, групата на беномилите (беномил, карбендазим, тиофанат-метил), миклобутанил, глифосат, триметилсулфониум и фенпропиморф.
(4)
За хлормекат в Комисията е постъпила информация, която оправдава приемането на временни МДГОВ за круши в продължение на период от три години.
(5)
Направена е оценка за излагането на потребителите, в продължение на целия им живот, на въздействието на тези пестициди чрез хранителни продукти, които могат да съдържат остатъчни вещества от тях съгласно процедурите и практиките, прилагани в рамките на Общността, като се вземат под внимание насоките, публикувани от Световната здравна организация (3). При тази оценка е взето предвид, че абамектин и тиабендазол се използват също като лекарствени средства във ветеринарната медицина и са предназначени за животни, от които се произвеждат храни, както и че за тези две вещества са определени максимално допустими граници съгласно разпоредбите на Регламент (ЕИО) № 2377/90 на Съвета (4). Въз основа на тази оценка следва да бъдат определени МДГОВ за тези пестициди, за да се гарантира да не бъде превишена допустимата дневна доза.
(6)
В случая на беномил, карбендазим, тиофанат-метил, фенпропиморф и хлормекат, за които съществува крайна референтна доза (ARfD), силното излагане на потребителите на въздействието чрез всеки от хранителните продукти, който може да съдържа остатъчни вещества от тези пестициди, бе оценено съгласно процедурите и практиките, прилагани в рамките на Общността, като са взети под внимание насоките, публикувани от Световната здравна организация. Отчетени са становищата на Научния комитет по растенията, и по-специално неговите съвети и препоръки във връзка със защитата на потребителите на хранителни продукти, обработени с пестициди (5). Въз основа на оценката за дневната доза следва да бъдат определени МДГОВ за тези пестициди, за да се гарантира да не бъде превишена крайната референтна доза (ARfD). В случая на останалите вещества оценката на наличната информация показва, че не е необходима крайна референтна доза (ARfD) и поради това не се налага краткосрочна оценка.
(7)
Когато разрешената употреба на препарати за растителна защита не води до равнища на остатъчни вещества от пестициди във или върху хранителния продукт, които е възможно да бъдат отчетени; или когато няма разрешена употреба; или когато разрешената от държавите-членки употреба не е подкрепена от необходимите данни; или когато употребата в трети страни, която води до остатъчни вещества във или върху хранителни продукти, които могат да попаднат на пазара на Общността, не е подкрепена с подобни необходими данни, МДГОВ се определят на долния праг на аналитичното им определяне.
(8)
Поради това е уместно да се определят нови максимални равнища на остатъчни вещества от тези пестициди.
(9)
Определянето или промяната на общностно равнище на временни МДГОВ не следва да попречи на държавите-членки да определят временни МДГОВ за глифосат, триметилсулфониум и трифлоксистробин съгласно член 4, параграф 1, буква е) от Директива 91/414/ЕИО и приложение VI към нея. Смята се, че период от четири години е достатъчен да позволи допълнителна употреба на тези вещества. След това временните МДГОВ стават окончателни.
(10)
Лупините се консумират като храна в няколко държави-членки. При лупините е разрешена употребата на глифосат. Поради това е необходимо да бъде добавена позицията „лупини“ и да бъдат определени МДГОВ за лупини, за да бъдат защитени потребителите от излишни остатъци от това вещество, когато то се използва за лупини.
(11)
Поради тази причина следва да се внесат необходимите изменения в Директива 90/642/ЕИО.
(12)
Мерките, предвидени в настоящата директива, са в съответствие със становището на Постоянния комитет за хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Директива 90/642/ЕИО се изменя, както следва:
1.
в приложение I, група „3. Бобови растения“ се добавя позиция „Лупина“, така че текстът „Целия продукт“ в последната колона да се отнася и за четирите позиции;
2.
Приложение II се изменя съгласно приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 20 януари 2007 г., освен за групата на беномил и за тиофенат-метил, за които те следва да въведат такива разпоредби до 14 септември 2006 г., а за хлормекат - до 31 юли 2006 г. Те незабавно изпращат на Комисията текстовете на тези разпоредби и таблицата за съответствие между тези разпоредби и настоящата директива.
Те следва да прилагат тези разпоредби от 21 януари 2007 г., освен за групата на беномил и за тиофенат-метил, за които те следва да се прилагат към 15 септември 2006 г., а за хлормекат - към 1 август 2006 г.
Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на разпоредбите от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетияия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 7 юли 2006 година.